मनिष राज पाण्डे

मनिष राज पाण्डे (जन्म 5 दिसंबर 1970) एक पूर्व नेपाली क्रिकेटर हैं। वे 2018 से क्रिकेट प्लेयर्स एसोसिएशन नेपाल के अध्यक्ष और 2023 अगस्ट से भक्तपुर जिला क्रिकेट एसोसिएशन के अध्यक्ष हैं।

हरफ़नमौला पाण्डे दाँये हाथ के सलामी बल्लेबाज और दाँये हाथ के मध्यम तेज गेंदबाज के रूप में खेले। उन्होंने सितंबर 1996 में बांग्लादेश के खिलाफ नेपाल के लिए पदार्पण किया।

खेल करियर 
विराटनगर में जन्मे पाण्डे ने 1988 से 2000 तक कोशी ज़ोन और मोरंग जिले का प्रतिनिधित्व करते हुवे खिलाड़ी के रूप में राष्ट्रीय स्तर की क्रिकेट चैंपियनशिप में सक्रिय रूप से भाग लिया। उन्होंने एक कप्तान के रूप में मोरंग जिला और यूथ क्रिकेट क्लब, विराटनगर टीमों का सफलतापूर्वक नेतृत्व किया।

6 सितंबर 1996 को बांग्लादेश के खिलाफ कुआलालंपुर में 1996 एशियाई क्रिकेट परिषद (एसीसी) ट्रॉफी के दौरान नेपाल के पहले आधिकारिक अंतरराष्ट्रीय क्रिकेट मैच में खेलने वाले पाण्डे ग्यारह क्रिकेटरों में से एक थे। जापान और ब्रुनेई को हराकर नेपाल इस प्रतियोगिता में अपने पहले दौर के समूह में छह टीमों में से चौथे स्थान पर रहा। दूसरे छोर पर अपने सलामी जोड़ीदार पवन अग्रवाल के साथ पाण्डे ने अंतरराष्ट्रीय क्रिकेट में नेपाल की पहली डिलीवरी का सामना किया। उन्होंने अपने डेब्यू मैच में 8 ओवरों में 1/31 के आंकड़े लौटाते हुए एक विकेट लिया और डीप बैकवर्ड स्क्वायर लेग पर फ्लिक के साथ नेपाली बल्लेबाज द्वारा लगाए गए पहले छक्के सहित 13 रन बनाए।

पाण्डे अंतरराष्ट्रीय क्रिकेट मैच में प्लेयर ऑफ द मैच का पुरस्कार पाने वाले पहले नेपाली क्रिकेटर बने, जब उन्होंने 7 सितंबर 1996 को जापान के खिलाफ 27 रन बनाए और 1 विकेट लिया। उन्होंने 11 सितंबर 1996 को ब्रुनेई के खिलाफ 3/22 के आंकड़े लौटाकर अपनी सर्वश्रेष्ठ गेंदबाजी प्रदर्शन किया। उन्होंने 1996 एसीसी ट्रॉफी के दौरान 5 विकेट लिए थे।

खेल के बाद का करियर 
पाण्डे 2018 से क्रिकेट प्लेयर्स एसोसिएशन नेपाल (CPAN) के अध्यक्ष के रूप में कार्यरत हैं। 10 अगस्त 2023 को वे भक्तपुर जिला क्रिकेट एसोसिएशन के अध्यक्ष चुने गए थे।

क्रिकेट के बाहर पाण्डे प्रकृति संरक्षण के क्षेत्र में नेशनल ट्रस्ट फॉर नेचर कंजर्वेशन (NTNC) में कार्यरत हैं, जहां वे जलवायु परिवर्तन और ज्ञान प्रबंधन विभाग के प्रमुख हैं। उन्होंने प्राकृतिक विज्ञान में पीएचडी भी किया है।

संदर्भ 

नेपाली क्रिकेट खिलाड़ी
1970 में जन्मे लोग
जीवित लोग